Дзяржаўная ўстанова адукацыі “Сярэдняя школа №1

г.Сянно імя З.І. Азгура”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

АРГАНІЗАЦЫЯ РАБОТЫ З ВЫСОКАМАТЫВАВАНЫМІ ВУЧНЯМІ НА ЎРОКАХ І ПАЗАЎРОЧНАЙ ДЗЕЙНАСЦІ

Сінкевіч Наталля Іванаўна,

Настаўнік беларускай мовы і літаратуры

8(029) 2196591

Адрас электр пошты????

**I.Інфармацыйны блок**

**Актуальнасць**

1.Дзяржаўны і сацыяльны заказы, тэндэнцыі развіцця грамадства і адукацыі.

2.Супярэчнасці паміж:

\*наяўнасцю лінгвістычна адораных вучняў і немагчымасцю задавальнення іх чаканняў ад ўрока пры традыцыйнай практыцы навучання;

\*колькасцю гадзін вучэбнага плана, якія адводзяцца на вывучэнне прадметаў “Беларуская мова” і “Беларуская літаратура”( асабліва ў старэйшых класах), і тым часам, які патрэбны для таго, каб дасягнуць добрых вынікаў на алімпіядзе;

\*зацікаўленасцю дзяцей у паглыбленым вывучэнні беларускай мовы і жыццёвым прагматызмам не толькі бацькоў, якія імкнуцца выбраць іншыя накірункі пазнавальнай дзейнасці для сваіх дзяцей, але і дзяржаўным прагматызмам.

3.Праблема: якія сродкі дазволяць настаўніку роднай мовы падтрымаць высокаматываваных вучняў,забяспечыць іх імкненне да інтэлектуальна-творчай самарэалізацыі, дасягнення адукацыйнай і сацыяльнай паспяховасці.

**Мэта вопыту:**выкарыстанне эфектыўных метадаў і прыёмаў навучання для дасягнення вучнямі зададзенага вучэбнай праграмай стандарта і “вырошчвання” лінгвістычна адораных вучняў, павышэнне **рэзультатыўнасці** алімпіядных дасягненняў вучняў праз стварэнне сістэмы працы настаўніка на вучэбных занятках і ў пазакласнай дзейнасці.

**Задачы:**

\*выявіць у літаратуры, у вопыце калег ідэі, метады, сродкі навучання, прымяненне якіх дапаможа забяспечыць вырашэнне праблемы,павышэнне якасці адукацыі навучэнцаў;

\*ажыццявіць рэфлексію ўласнай прафесійнай дзейнасці (выявіць яе станоўчыя і адмоўныя бакі).

Доўгі час з’яўляючыся членам і старшынёй журы алімпіядных камісій, рыхтуючы сваіх вучняў да алімпіяды,заўважыла праблему выкарыстання вучнямі ведаў у нестандартных сітуацыях, ва ўменні расчытваць само алімпіяднае заданне, недахоп камунікатыўных навыкаў.Пагэтаму стала шукаць формы і метады, якія маглі б дапамагчы вучням рэалізаваць свой патэнцыял, якія развівалі б абстрактнае мысленне навучэнцаў,садзейнічалі б уменню аналізаваць, супастаўляць, адсочваць прычынна-выніковыя сувязі, заахвочваць іх да самастойнай дзейнасці,да самаадукацыі.

**Вядучай ідэяй вопыту**з’яўляецца стварэнне цэласнай сістэмы работы настаўніка вучэбнага прадмета «Беларуская мова» і «Беларуская літаратура» па фарміраванні кагнітыўнага патэнцыялу вучняў для паспяховага ўдзелу ў алімпіядных конкурсах ўсіх узроставых ступеняў школы ў адзінстве вучэбнага і пазакласнага адукацыйнага асяроддзя.

**Навукова-метадычнае абгрунтаванне**

Сваю работу я старалася будаваць на аснове дасягненняў сучаснай педагагічнай навукі.Тэарэтычнай базай сталі працы Л.С.Выгоцкага, П.Я.Гальперына па тэорыі асобасна-дзейнаснага падыходу да навучання, М.І.Запрудскага,С.С.Кашлева па тэхналагізацыі працэсу навучання, П.М.Якабсона, А.М.Лявонцьева па тэорыі матывацыі навучання і ,канечне ж, перадавога вопыту настаўнікаў–прадметнікаў Віцебшчыны (Г.Сухавай, А.У.Казловай, С.Л.Румянцавай, Л.К.Ярахновіч).

Ключавое паняцце, якое закранаецца ў апісанні работы, - гэта ” высокаматываваны”, а адсюль выцякаюць такія як “матыў” і “матывацыя”.

Я абапіралася на традыцыйнае тлумачэнне паняцця “матыву”,што даецца ў педагагічнай псіхалогіі: пад матывамі разумеюць канкрэтныя пабуджэнні, прычыны, якія прымушаюць асобу дзейнічаць, рабіць учынкі. Матывы можна вызначыць як адносіны вучня да прадмета яго дзейнасці, так і сама накіраванасць на гэту дзейнасць. Калі ж не ведаеш матываў,цяжка зразумець, чаму дзіця імкнецца да нечага іншага, а не да таго, што прапануе яму настаўнік. Як павысіць матывацыю вучняў да прадмета, як зрабіць, каб яны ўзялі ў рукі беларускую кнігу па сваёй волі. Каб яны,дзеці горада, ставіліся з зацікаўленнасцю да спасціжэння нашай культурнай і гістарычнай спадчыны? І гэта ў той час, як колькасць гадзін на вывучэнне мовы і літаратуры зменшылася, калі даўно ўжо адменены абавязковы экзамен па беларускай літаратуры, які ўсё ж такі прымушаў падлеткаў брацца за кнігу, калі існуе ”моўны бар’ер”, калі ўвогуле сярод моладзі вельмі нізкая чытацкая актыўнасць. Але я цвёрда памятаю адну ісціну: каб прыйсці куды-небудзь, трэба перш за ўсё ісці. Няхай сабе і марудна, але ж упэўнена.

В.Сухамлінскі казаў, што ”ўсе нашы замыслы, усе пошукі ператвараюцца ў прах, калі ў вучня няма жадання вучыцца”. Добра памятаючы гэтыя словы, я і стараюся выхоўваць у вучняў гэтае самае”жаданне вучыцца” .

Як вядома, матывы падзяляюць на *знешнія і ўнутраныя*. Знешнія матывы зыходзяць ад настаўнікаў, а ўнутраныя - ад саміх вучняў.І толькі тады матывацыя вучняў з боку настаўніка будзе паспяховай, калі яна супадзе з іх унутранай матывацыяй, якая, дарэчы, мае значную ролю ў прадуктыўнай пазнавальнай дзейнасці школьнікаў. Адсюль узнікае перад настаўнікам задача - павышэнне ў структуры матывацыі вучняў удзельнай вагі ўнутранай матывацыі навучання, і адной з форм дасягнення гэтага - кіраванне актыўнасцю вучняў – *актывізацыя.*

У сваім  вопыце я старалася апрабаваць найбольш эфектыўныя прыёмы актывізацыі навучэнцаў на ўроках, якія на думку вядучых педагогаў, даюць сітуацыі, якія вымагаюць ад вучняў:

* адстойваць сваю думку,
* прымаць удзел у дыскусіях і абмеркаваннях,
* ставіць пытанні сваім таварышам і настаўнікам,
* рэцэнзіраваць адказы таварышаў,
* ацэньваць адказы таварышаў,
* самастойна выбіраць пасільныя заданні,
* знаходзіць крэатыўныя рашэнні пазнаваўчых задач,
* ствараць сітуацыі аналізу асабістых пазнавальных і практычных дзеянняў.

Вялікія магчымасці на гэтым шляху адкрывае ўкараненне ў вучэбны працэс сучасных педагагічных тэхналогій, як “сукупнасці форм, метадаў, прыёмаў і сродкаў перадачы сацыяльнага вопыту, а таксама тэхнічнае аснашчэнне гэтага працэсу”. Гэтыя тэхналогіі накіраваны на развіццё ўнутранай матывацыі вучняў з апорай на іх пазнавальныя і камунікатыўныя запатрабаванасці і прадугледжваюць асобасна-арыентыраваны падыход да вучэбна-выхаваўчага працэсу. Такім чынам, яны ствараюць сітуацыі, якія матывуюць вучэбную дзейнасць школьнікаў у цэлым, а высокаматываваных вучняў асабліва.

**Навізна вопыту** заключаецца ў тым, што я паспрабавала апрабаваць як настаўнік сваю мадэль арганізацыі сістэмнай падрыхтоўкі будучых алімпіяднікаў. Гэта мадэль, пачынаючы з 5 класа, вядзе іх маршрутам ад цікавасці да прадмета і ўласных творчых адкрыццяў да значных дасягненняў у алімпіядным руху на трэцяй ступені навучання ў школе.

**Мадэль паэтапнай работы з высокаматываванымі вучнямі**

Гэта мадэль складаецца з некалькіх этапаў:

1 этап – дыягнастычны ці этап выяўлення высокаматываваных вучняў.Ён ўключае ў сябе індывідуальную гутарку з настаўнікамі пачатковых класаў, азнаямленне з анкетаваннем і гутарку з псіхолагам, супрацоўніцтва з бацькамі , удзел вучняў у конкурсе “Буслік”, конкурсе чытальнікаў, дыстанцыйных конкурсах, інтэрнэт-алімпіядах, удзел ва ўнутрышкольных алімпіядах.

2 этап – развіццё пазнавальнай дзейнасці вучняў. На гэтым этапе важна памятаць, што менавіта ўрокі беларускай мовы і літаратуры закладваюць асновы цікавасці да прадмета.На дадзеным этапе ад настаўніка патрабуецца праявіць сваё майстэрства,захапіць займальнасцю,нестандартнасцю матэрыяла,каб цікавасць вучня да прадмета не толькі прачнулася,але і не згасла пад час крапалівай работы над алімпіядным матэрыялам.

3этап – распрацоўка асобасна арыентаванага падыходу да навучання высокаматываванага на прадмет вучня.Такія вучні заўсёды чакаюць чагосьці новага,больш складанага, і калі іх голад застанецца ненатоленым,то яны вельмі хутка страцяць цікавасць да прадмета.Каб падтрымліваць і развіваць інтарэс да вывучэння беларускай мовы і літаратуры,настаўніку неабходна задумацца над распрацоўкай індывідуальнага адукацыйнага маршруту для вучняў-алімпіяднікаў.

4этап – дапамога ў рэалізацыі і самарэалізацыі творчага патэнцыялу вучняў.

У дадзеным выпадку на дапамогу настаўніку прыходзяць розныя формы ўрочнай і пазаўрочнай работы, разнастайныя формы заахвочвання вучняў.

**Апісанне вопыту**

У кожным класе ёсць высокаматываваныя вучні, пры чым рознабакова матываваныя. Гэта вучні, якім хочацца мець добрыя адзнакі па ўсіх прадметах. І вельмі важна знайсці “свайго” вучня, захапіць і зацікавіць яго сваім пардметам. Для гэтага настаўнік павінен стаць для вучня аўтарытэтам, паказаць сваю захопленасць прадметам, мець пачуццё гумару, быць цікавай асобай, цікавіцца справамі вучня, сачыць за яго поспехамі па другіх прадметах, знаходзіцца ў цесным кантакце з настаўнікамі-прадметнікамі.

Настаўнік павінен падтрымліваць інтарэс да прадмета, ствараць на ўроку атмасферу добразычлівасці і мадэляваць сітуацыі, якія паказваюць неабходнасць ведаў у жыцці. Лічу, што для паспяховай работы настаўніку трэба пабудаваць індывідуальную траекторыю па сваім прадмеце для работы з высокаматываванымі вучнямі. Як паказвае практыка, найбольш эфектыўны метад узаемадзеяння настаўніка з такімі вучнямі – індывідуальныя заняткі-кансультацыі з акцэнтам на яго (вучня) самастойную работу з матэрыялам.

Дзейнасць настаўніка па рабоце з высокаматываванымі вучнямі падзяляецца на ўрочную і пазаўрочную. Урочная ўключае ў сябе:

- індывідуальную і дыферэнцыраваную накіраванасць вучэбнага працэсу;

- выкарыстанне міжпрадметнага і метапрадметнага падыходаў;

- групавыя формы работы;

- розныя формы далучэння вучняў да самастойнай пазнавальнай дзейнасці;

- заданні творчага характару.

Пазаўрочныя:

- стымулюючыя заняткі;

- прадметныя тыдні;

- інтэлектуальныя алімпіяды;

- факультатыўныя заняткі;

- заняткі ў гуртках;

- конкурсы рознай накіраванасці.

Шматгадовы вопыт работы па падрыхтоўцы вучняў да алімпіяд паказвае, што пачынаць гэту работу на апошняй ступені адукацыі (9-10-ыя класы), калі пачынаецца ўдзел у раённых алімпіядах з выхадам на 3-і этап рэспубліканскай алімпіяды, дастаткова позна. Да гэтага часу ў вучняў старэйшых класаў ужо можа сфарміравацца цікавасць да іншых прадметаў. Добра вядома, што жаданне пазнаваць свет, адкрываць нешта новае ўласціва малодшаму і сярэдняму школьнаму ўзросту.Такіх дзетак прасцей захапіць, зацікавіць.Таму лічу, што працу з алімпіяднікамі абавязкова трэба пачынаць з 5-ага класа і не пазней.

Арганізоўваючы работу з такімі вучнямі, настаўніку прыходзіцца шмат чаго перагледзіць і ў сваёй рабоце, пабудаваць мадэль (схему) сваіх узаемаадносін з вучнямі:

ствараць шчырую, даверлівую атмасферу ў час работы з вучнямі-алімпіяднікамі;

абавязкова наладжваць з вучнямі зваротную сувязь;

умець бачыць перад сабой не проста вучня, а асобу;

абавязкова спрыяць фарміраваннню станоўчай матывацыі да навучання;

выкарыстоўваць розныя метады і прыёмы навучання.

На самым пачатку арганізацыі работы з будучымі алімпіяднікамі настаўніку неабходна вызначыць іх так званыя стартавыя магчымасці, узровень падрыхтаванасці па прадмеце. Для гэтага трэба пазнаёміцца з вынікамі атэстацыі вучняў па вучэбных прадметах, пазнаёміцца з творчымі напрацоўкамі вучняў (калі такія ёсць) , пагутарыць з бацькамі на прадмет іх адносін да дзейнасці дзяцей , пагутарыць з псіхолагам па выніках тэсціравання і правесці адкрытую і шчырую размову з самім вучнем.Трэба прыцягнуць яго да сябе.

Для эфектыўнай падрыхтоўкі да алімпіяды вельмі важна, каб сама алімпіяда не ўспрымалася як разавае мерапрыемства. Работа з алімпіяднікамі – гэта цэлая сістэма, якая ўключае ў сябе і работу на ўроках, і на дадатковых (стымулюючых) занятках, і на факультатыўных занятках, а таксама індвывідуальную і групавую работу. Пры гэтым, працуючы з высокаматываванымі вучнямі, стараюся арыентавацца на здольнасці кожнага з іх. Для гэтага далучаю вучняў да розных формаў пазакласнай работы па прадмеце: удзел у інтэлектуальным рэспубліканскім конкурсе ”Буслік”, удзел у мерапрыемствах прадметнага тыдня і тэматычных дзён.Распрацоўваю індывідульныя планы работы з кожным вучнем, куды ўключаюцца пытанні, якія трэба разгледзіць разам з вучнем, а таксама той матэрыял, які вучань разглядае самастойна. План складаецца на кожнае паўгоддзе.

Каштоўнасць такога плану у тым, што вучань бачыць, якія тэмы яму трэба паўтарыць ці паглыбіць, што ён можа зрабіць самастойна, а што – пад кіраўніцтвам настаўніка. На працягу заняткаў у план можна ўносіць карэкціроўкі, дапаўненні(дадатак1).

Для падрыхтоўкі да алімпіяды прапаноўваю вучням як самастойна складзеныя заданні, так і заданні, якія друкуюцца ў рэспубліканскіх прадметных часопісах “Роднае слова”, “Беларуская мова і літаратура”, іншых метадычных выданнях, выкарыстоўваю базу школьнага рэсурснага цэнтра, дзе сабраны даволі-такі багаты матэрыял. Гэтым жа матэрыялам карыстаюцца і вучні пры самастойнай падрыхтоўцы да прадметнай алімпіяды.

І ўсё ж такі асноўнай формай работы з вучнямі, у тым ліку і адоранымі, з’яўляецца ўрок. Заняткі стараюся праводзіць з прымяненнем метадаў тэхналогіі развіцця крытычнага мыслення (складанне кластараў, схем , планаў, чытанне тэкстаў з прымяненнем прыёму інсерт, складанне тоўстых і тонкіх пытанняў па тэме). Так, напрыклад, для сістэматызацыі матэрыялу вучні вучацца складаць апорныя схемы, табліцы, якія дапамагаюць ім лепш запомніць тэарэтычны матэрыял,а пры неабходнасці – гэта добрая дапамога, калі трэба нешта ўзнавіць пры падрыхтоўцы да алімпіяды.Увесь матэрыял вучні захоўваюць у спецыяльным сшытку, які мы назваем “разумным” сшыткам алімпіядніка.

Праявіць творчыя здольнасці і нават чалавечыя рысы характару садзейнічае заданне “Закончы твор”.Напрыклад, заканчваючы вывучаць п’есу А.Дударава “Вечар” , дзеці атрымліваюць заданне:” Як бы вы хацелі, каб склаўся далейшы лёс герояў твора?”

Добра спрацоўвае на ўроках літаратуры і метад інтэрв’ю.Вучням прапануецца вызначыць сабе субяседніка, сесці побач з ім і на працягу некалькіх хвілін (звычайна да 3-5) абмяняцца інфармацыяй па пытаннях для інтэрв’ю.Потым агучыць атрыманую інфармацыю перад класам. У сярэднім звяне пытанні да інтэрв’ю можа скласці сам настаўнік, а ў старэйшых класах гэта ўжо могуць рабіць самі вучні.

У старэйшых класах састаўной часткай камунікатыўнай кампетэнцыі з’яўляюцца ўменні і навыкі вучняў весці дыскусію, аргуметаваць, даказваць. Дыскусіі можна праводзіць на заключным этапе вывучэння твора, на праблемных уроках ці на асобных яго этапах .

Напрыклад, разглядаючы вобраз Ганны Чарнушкі, можна перад вучнямі паставіць наступныя пытанні: не захацела ці не змагла Ганна Чарнушка паступіць інакш, як выйсці замуж за Яўхіма Глушака? Як бы паступіла сучасная Ганна Чарнушка ? Альбо можна прапанаваць заданне з элементамі даследавання:Васіль Дзяцел едзе самавольна заворваць чужую зямлю.Ці не лепшы ён за Яўхіма Глушака? У абмеркаванне такіх пытанняў звычайна ўключаецца ўвесь клас, прыводзяцца розныя версіі, бо кожны імкнецца адстаяць свой пункт гледжання.

Выкарыстанне дыскусіі дапамагае фарміраваць наступныя ўменні і навыкі:

- развіццё крытычнага мыслення;

-даследчыя навыкі;

-арганізацыйныя навыкі;

- навыкі слухання і вядзення запісаў.

Традыцыйнымі сталі заданні ”Паразважай і адкажы…”, ” Раскажы і дакажы…”, пытанне ” Чаму, на вашу думку,…”

10кл. Я.Брыль ”Галя”

Звычайна, калі мы віншуем некага са святам, то зычым здароўя і шчасця . Калі са здароўем усё зразумела, то шчасце кожны з нас разумее па-свойму. Што вы ўключаеце ў слова ”шчасце”? А ў чым заключаецца шчасце жанчыны?...Жанчыны-маці? Паразважайце і адкажыце: Ці шчаслівая Галя – галоўная гераіня апавядання Я.Брыля? Можна прапанаваць творчае заданне:1) Дапісаць апавяданне.2) Перанесці герояў твора ў сённяшні дзень і змадэліраваць іх паводзіны з пункту гледжання сучасных правілаў маралі.

8кл. У.Караткевіч ”Паром на бурнай рацэ”

Дапоўніць рэальную сітуацыю фантазіяй. Уявіце, што вы можаце сустрэцца з Пора-Леановічам да (пасля) дуэлі. Што вы яму скажаце?

Апошнім часам (асабліва ў старэйшых класах) выкарыстоўваю такі метад, як ”ПАПС –формула – метад”. Ён выкарыстоўваецца тады, калі трэба, каб кожны заняў вызначаную пазіцыю і змог выразіць свае меркаванні ў сціслай і дакладнай форме. Схема работы наступная:

П –пазіцыя ( у чым заключаецца пукт погляду) – я лічу, што…

А – абаснаванне (доказы ў падтрымку пазіцыі) - … таму, што…

П – прыклад (факты, якія ілюструюць доказ) - …напрыклад: …

С – сродак (вывад, заклік да прыняцця пазіцыі) - … таму …

На ўроках мовы таксама часта прапаную заданні даследчага характару. Напрыклад, заданні з “пасткамі”(лавушкамі). Прыклады такіх заданняў: вызначыць галоўнае слова ў словазлучэннях, сярод якіх ёсць двухсастаўны неразвіты сказ ( тыпу Дзень сонечны) ці растлумачыць значэнне фразеалагізмаў,сярод якіх запісана звычайнае спалучэнне слоў. Прыём “Злаві памылку” дапамагае актывізаваць увагу , фарміраваць уменне аналізаваць інфармацыю. Для гэтага прапануецца тэкст, які змяшчае пэўную колькасць памылак. Вучням прапануецца адшукаць гэтыя памылкі, аргументаваць свой адказ. Заданне можна выконваць як індывідуальна, так і ў групах.Такі прыём дазваляе развіваць у вучняў уменне адстойваць сваё меркаванне, не баяцца выступаць перад аўдыторыяй. Цікавымі для вучняў будуць заданні, накіраваныя на рэдагаванне сінтаксічна недагледжаных сказаў, гэта значыць маюць адхіленні ад літаратурных норм. Дзякуючы такім заданням развіваецца своеасаблівае “граматычнае” мысленне.

У рабоце са здольнымі вучнямі я імкнуся выкарыстоўваць дыферэнцаваны падыход, які дазваляе расшырыць веды вучняў, скіраваць іх на арганізацыю самастойнай працы на ўроку. Бо як адзначаў Якуб Колас: ”Толькі тады веды робяцца нашым сталым здабыткам, калі мы прыходзім да іх, здабываем самі”. Арганізацыя самастойнай працы патрабуе высокага ўзроўню самасвядомасці вучняў, але ж самастойнае рашэнне нестандартных задач і прыносіць такім вучням асаблівае маральнае задавальненне ад вынікаў работы.

Пры падрыхтоўцы да выканання такіх заданняў вучні прывучаюцца больш уважліва працаваць з падручнікам, рознай даведачнай літаратурай, вучацца складаць схемы, апорныя табліцы.

Галоўная мэта, якую стаўлю перад сабой, прывучыць працаваць са словам, сказам, тэкстам. Я прывучаю сваіх вучняў да таго, што ў падручніку няма нічога лішняга і непатрэбнага. На ўсё трэба звяртаць увагу.

Сваіх вучняў і на ўроках, і на факультатыўных занятках прывучаю да таго, што немагчыма атрымаць адказы на ўсе пытанні ў гатовым выглядзе, трэба вучыцца самім іх знаходзіць.Таму з першых заняткаў знаёмлю вучняў з асноўнымі слоўнікамі: “Арфаграфічным слоўнікам”, “Тлумачальным слоўнікам беларускай мовы”, “Фразеалагічным слоўнікам”, “ Слоўнікам сінонімаў, антонімаў”, “Літаратуразнаўчым слоўнікам”. Пры рабоце з тэкстам прапаную дадатковыя заданні: што абазначае тое ці іншае слова, растлумачыць значэнне, падабраць сінонімы, скласці сказы са словамі. Прывучаю да таго, што для сапраўднага алімпіядніка гэтая даведачная літаратура павінна стаць настольнай.

Сёння для актывізацыі пазнавальнай дзейнасці на дапамогу настаўніку прыходзіць камп’ютар і мажлівасці інтэрнэту. Ёсць вялікая колькасць сайтаў, якія змяшчаюць карысную інфармацыю для вучняў, даюць мажлівасць у цікавай форме замацаваць і праверыць свае веды, спазнаць нешта новае ( дададак2). Факультатыўныя заняткі маюць перавагу над урокам у тым, што наведваюць іх мацнейшыя вучні,матываваныя ў сваёй працы.Цудоўна , калі сярод іх ёсць алімпіяднікі ( а звычайна гэта так).Тады праца на факультатыве арганізуецца на аснове заданняў павышанай цяжкасці, на заданнях, якія развіваюць творчы патэнцыял вучняў. Выкарыстоўваю комплексы алімпіядных заданняў,якія адпавядаюць тэме факультатыўных заняткаў.А яшчэ, як мне здаецца, вельмі добра, калі захоўваецца пераемнасць з году ў год пры правядзенні факультатыўных заняткаў. Хаця ў школе гэта захаваць практычна немажліва.

**Заключэнне**

Паспяховае выступленне на алімпіядзе патрабуе ад вучня павышэння сваіх інтэлектуальных здольнасцей, развіцця пісьмовай і вуснай мовы, камунікабельнасці, здольнасці арыентавацца ў незнаёмай абстаноўцы, хутка і правільна ацэньваць новую інфармацыю, уменні сканцэнтравацца на выкананні пастаўленай задачы, быць гатовым хутка прымаць рашэнні ў незнаёмай сітуацыі. А гэтаму дзіця трэба вучыць.

Пасля ўдзелу ў алімпіядзе абавязкова прааналізаваць яе разам з вучнямі, пры неабходнасці яшчэ раз перарабіць заданні, якія выклікалі ў дзяцей цяжкасці. Тут вельмі важна падтрымаць сваіх вучняў. Трэба памятаць, што нельга ставіць вучню за мэту “Толькі перамога”. Вынікі, што будуць дасягнуты, залежаць не толькі ад прадметнай падрыхтаванасці вучня і яго жадання перамагчы. Гэта спаборніцтва мацнейшых, а значыць ёсць вялікая канкурэнцыя сярод удзельнікаў.

Кожны настаўнік, рыхтуючы вучняў да алімпіяды, здае своеасаблівы экзамен па прафесійным майстэрстве. А паспяховая падрыхтоўка – гэта і творчасць настаўніка, і творчасць вучня. Толькі тады, калі будзе ўзаемаразуменне, калі вучань пойдзе за сваім настаўнікам, толькі тады можна дасягнуць вынікаў(дадатак 3).

Некалі прачытала, што вопыт – гэта тое, калі на змену пытанням што? дзе? калі? прыходзяць пытанні ЯК? і ЧАМУ? А на гэтыя пытанні трэба шукаць адказ кожны дзень, пакуль працуеш у прафесіі. На жаль, з адкрыццём профільных груп (пачынаючы з 8 класа) у настаўніка беларускай мовы ўсё часцей узнікае праблема барацьбы за свайго алімпіядніка.І не заўсёды яна заканчваецца перамогай, бо сённяшні час – гэта час тэхнароў ,а не лірыкаў.

Дадатак 1

|  |  |  |  |  |  |
| --- | --- | --- | --- | --- | --- |
| Дата | Прозвішча вучня, клас | Тэма для самастойнага разгляду | Тэма для разгляду з настаўнікам | Заданні для самастойнага выканання | Заданні для выканання з настаўнікам |
|  |  | Вымаўленне некаторых галосных і зычных гукаў | Асаблівасці арфаэпіі беларускай мовы | Заданні з даведачнай літаратуры | Выкананне алімпіядных заданняў |

Дадатак 2

Электронныя рэсурсы па мове і літаратуры,якія можна выкарыстаць пры рабоце з высокаматываванымі вучнямі

Сайт”Вывучаем беларускую”

<http://by.lang-study.com>

Мовананова

<http://movananova.by>

Сайт”Вучым беларускую мову”

<http://by.lang-study.com/>

Сайт”Dumki”Афарызмы

<https://dumki.org/categories/56/afaryzmy>

Хмарачосы лексікі

<http://www.mova.padabayki.ru/>

Падабайкі роднай мове

<https://padabayki.ru/padryhtouka-da-alimpiyady/parady-pa-napisanni-vodguku/>

Сайт Алены Мігель

<https://migalayte.ucoz.ru/>

Сайт”Народныя паэты і пісьменнікі”

<https://narbel.bsu.by/>

Сайт <https://learningapps.org/>

Сайт падрыхтоўка да алімпіяды

<https://www.sites.google.com/view/bel-mova/%D1%83-%D0%B4%D0%B0%D0%BF%D0%B0%D0%BC%D0%BE%D0%B3%D1%83-%D0%B2%D1%83%D1%87%D0%BD%D1%8E/%D0%BF%D0%B0%D0%B4%D1%80%D1%8B%D1%85%D1%82%D0%BE%D1%9E%D0%BA%D0%B0-%D0%B4%D0%B0%D0%B0%D0%BB%D1%96%D0%BC%D0%BF%D1%96%D1%8F%D0%B4%D1%8B>

Дадатак 3

Вынікі дасягненняў вучняў

|  |  |  |  |  |  |
| --- | --- | --- | --- | --- | --- |
| Навучальны год | Прозвішча вучня | ККлас | Удзел у алімпіядзе  (2-і этап) | Гульня-конкурс”Буслік” | Творчыя конкурсы |
| 2015/2016  2016/2017  2017/2018  2018/2019  2019|2020 | Усандра Л.  Рога В.  Звярынская К.  Шэк Д.  Падалінская П.  Бінцяй А.  Баравік А.  Усандра Л.  Баравік А.  Шэк Д.  Падалінская П.  Бінцяй А.  Баравік А.  Бярозка А.  Падалінская П.  Брашкіна Я.  Паўлоўскі Я.  Зубрыцкая Ю.  Бінцяй А.  Баравік А.  Бярозка А.  Падалінская П.  Шэк Д.  Брашкіна Я.  Паўлоўскі Я.  ЗубрыцкаяЮ.  Насечанка А.  Бярозка А.  Падалінская П.  Брашкіна Я. | 10  10  10  6  6  7  7  11  10  7  7  9  9  9  8  5  5  5  10  10  10  9  9  6  6  6  5  11 | II  III  III  I  I  II  III  II  падзяка  II  II  III  III  III  падзяка  III  III  Падзяка  III  III  III  III  III  II  III  III  II  Падзяка | Прыз 3  Прыз 3 | Дыплом III , конкурс чытальнікаў”Ранішняя зорка”  Дыплом 2 ст, абл.конкурс тв. работ, прысвечаных У.Караткевічу |